arnastofnun/IGC-2024 huggingface dataset:
Þingræður haldnar á Alþingi Íslendinga

Sigurður Sigurðsson Satt að segja bjóst jeg ekki við, að þetta mál yrði rekið áfram svo viðstöðulaust með afbrigðum frá þingsköpunum. Jeg ætlaði, að háttv.þm. myndu fá lengri tíma til að átta sig og gjöra brtt. Samt hefi jeg leyft mjer að bera fram brtt. þá, er hæstv. forseti hefir nú lýst úr sæti sínu. Jeg get verið mjög stuttorður um hana. Hún er bygð á því, að jeg tel 6000 kr. full sæmileg árslaun handa 2. og 3. ráðherra. Landritari hefir haft 6000 kr. Þegar störfin skiftast, gjöri jeg ekki ráð fyrir, að hvor þeirra tveggja hafi meira að gjöra en landritari hefir haft. Jeg gjöri ráð fyrir, að það komi á bak forsætisráðherranum, að halda veitslur, og ýmiss annar kostnaður. Enn fremur má gjöra ráð fyrir, að á honum hvíli meiri störf, og leiðir þetta alt af stöðu hans í ráðuneytinu. Alt þetta mælir með því, að laun hinna verði ekki hærri. Alt af í öðru veifinu er talað um, að sníða sjer stakk eftir vexti, og miða laun opinberra starfsmanna við efni og ástæður þjóðarinnar. Nú tel jeg, að ástæður vorar leyfi ekki hærri laun en þetta. Auk þess sjá allir, að 6000 kr. eru mjög sómasamleg laun. Hversu margir eru það ekki, og það jafnvel í opinberri stöðu, sem verða að sætta sig við margfalt minna? Hví skyldi fátæk þjóð, sem er að »punta upp á« sig með 3 ráðherrum, ekki láta sjer nægja, að launa þeim sómasamlega, án þess að leggja í óþarfan kostnað? Getur vel verið, að nú í dýrtíðinni, er allir kveina og kvarta og heimta launaviðbót, þyki 8000 kr. ekki of mikið. En nú er ekki verið að ræða um, að ráða til lykta dýrtíðarmáli, heldur semja lög fyrir framtíðina. Vil jeg svo ekki orðlengja frekar um málið, en vænti þess, að brtt. þessi verði samþykt hjer í háttv. deild.

Flutnm. (Matthías Ólafsson) Jeg þarf ekki að eyða mörgum orðum að tillögu þessari. Satt að segja bjóst jeg ekki við, að þurfa að standa upp nú við þessa umr. Mjer hefði ekki komið á óvart, þótt þessi brtt. hefði komið fyr frá þessum háttv.þm. (S. S.). Hann er svo mikill sparnaðarmaður.  (H. Sv.: Hann ætlaði að drepa frv.)  . Ekki vil jeg segja það. En jeg held, að sparnaðartilhneigingin fari með hann í gönur. Vjer verðum að leggja nokkuð upp úr því, að þessir menn, sem eru ráðherrar, hafi laun, er samsvari því, er slíkir menn hafa í öðrum löndum. Þótt risnan hvíli á forsætisráðherranum, kemur mjer ekki annað til hugar en staða hinna ráðherranna baki þeim meiri útgjöld en öðrum embættismönnum. Jeg vænti þess, að deildin líti svo á, að laun þessi sje ekki of há, og sje þau öllu lægri, sje oss það vansæmd. Háttv. 1. þm. Árn. (S. S.) talar um barlóm launamanna. Eftir hans skoðun má þjóðin berja sjer, en ekki einstakir menn. En lítum nú á hitt, hvort þjóðin getur með rjettu barið sjer. Ef athugað eru innlög í banka og sparisjóði síðastliðin ár, dylst oss eigi, að slíkur barlómur fyrir þjóðarinnar hönd er með öllu órjettmætur. Þjóðin er einmitt efnuð, og það sem betra er, efnunum er jafnt skift. Get jeg því með engu móti fallist á röksemdir hins háttv. flutnm. brtt. (S. S.), að launin sje of há. Jeg orðlengi svo ekki frekar um brtt., þótt háttv. flutnm. hennar tali aftur, mun jeg ekki svara honum. Jeg hefi sagt mitt síðasta orð í þessu máli.
Þingræður haldnar á Alþingi Íslendinga

Flutnm. (Magnús Kristjánsson) Tillaga þessi, sem hjer liggur fyrir um að skipa 5 manna nefnd, þarf eigi mikilla skýringa við. Þó vil jeg geta þess, að við flutningsmennirnir álítum þetta eina aðalástæðuna fyrir því, að þetta aukaþing er svo óvænt og á þessum tíma árs kallað saman, og er því nauðsynlegt að athuga þetta mál vandlega. Þetta hefir og verið gefið í skyn bæði af landsstjórninni og í blöðum, og hvergi mótmælt. Jeg hefi ekki orðið var við neitt, sem hefir komið fram hjer í deildinni viðvíkjandi þessu máli, en neðri deild hefir fengið einhver skjöl þessu viðvíkjandi til meðferðar og þeim hefir verið vísað til viðskiftanefndar Nd., en mjer er ekki kunnugt um, hvað nefndin hefir gjört í þessu. Okkur flutningsmönnunum þótti æskilegast, að þegar í þingbyrjun væri skipuð nefnd í báðum deildum til að athuga þetta, og til þess var líka full ástæða. Mjer finst einnig, að neðri deild hafi fengið eftirþanka at því, að þessi meðferð málsins hafi ekki verið sem allra formlegust, því nú hefir komið fram till. í Nd. að vísa þessu til nefndar þeirrar, er fjallaði um heimild landsstjórnarinnar til að tryggja aðflutninga til landsins, og verður að líta svo á, að þetta sé ekki fyr formlegt en að þessi tillaga hefir verið samþykt. Eins og kunnugt er, hefir ekki legið fyrir þessari deild óþarflega mikið verkefni, en aftur má búast við, eftir því sem fram líður tíminn og mál verða afgreidd frá neðri deild. þá verði hjer ærið nóg að starfa, en jafnframt minkar starfinn í neðri deild. Leiðir af því, að mál verða litt rædd hjer, þá er fram á þingið líður. og er þá hætt við að þau verði afgreidd í flaustri. Jeg vænti því þess, að allir háttv. deildarmenn líti svo á, að það sje sjálfsagt og nauðsynlegt, að nefndin verði skipuð, eins og hjer er til ætlast.
Þingræður haldnar á Alþingi Íslendinga

Flutnm. (Einar Arnórsson) Af því að við bjuggumst við því, að ekki kæmu fram fjáraukalög á þessu þingi, þá völdum við þessa leið, að veita landstjórninni heimild til að greiða þetta fje, og er þetta sama leið, sem farin var á aukaþinginu 1914, eins og menn muna. En á þessu frv. stendur svo, að flóðgarðurinn, fyrir landi jarða þeirra, er í frv. getur, var spilt í vetur af sjóflóði, og er nú hin brýnasta nauðsyn á, að bætt verði úr því, og það þegar í stað. Oss finst sanngjarnt, að landssjóður beri helming kostnaðarins, þar sem land það, sem hjer er um að ræða, að geti eyðilagst, er eitt af frjósömustu svæðunum á landinu, Flóaáveitusvæðið, og auk þess hagsmunir landssjóðs í veði beinlínis, ef ekki er gjört við þetta hið bráðasta, þar sem hjer er hafin sandgræðsla fyrir fje landssjóðs. Annars get jeg látið mjer nægja, að vísa til brjefs þess, sem prentað er hjer með frv., frá Búnaðarfjelagi Íslands, en óska að þessu máli verði vísað til fjárveitingarnefndar.
Þingræður haldnar á Alþingi Íslendinga

Framsm. (Jóhannes Jóhannesson) Hvað þetta mál snertir, virðist nægilegt að vísa til álits á þingskjali 38. Óska jeg því fyrir hönd nefndarinnar, að deildinni mætti þóknast að vísa þessu máli til 3. umr.

Framsm. (Sigurður Jónsson) Með því að eigi hefir komið fram nein brtt. við frumvarp þetta, virðist engin þörf á, að lengdar sje umræður um það. Leyfi jeg því að láta þá ósk mína í ljós, að frumvarpið verði samþykt hjer við 3. umræðu og síðan afgreitt til Nd.
Þingræður haldnar á Alþingi Íslendinga

Framsm. (Jóhannes Jóhannesson) Með því engum mótmælum hefir verið hreyft gegn frumvarpi þessu eða breytingartillögur komið fram við það, finn jeg ekki ástæðu til þess, að fara um það frekari orðum, og treysti því, að það verði samþykt eins og það liggur fyrir.

Magnús Torfason Jeg stend ekki upp til þess að mótmæla frumvarpinu á neinn hátt; er þvert á móti eins og fleiri landsmenn glaður yfir breytingu þessari og tel hana þarflega, bæði sakir ljósmetissparnaðar og ýmsra annara hlunninda. Það sem veldur því, að jeg stend upp, er það, að nefndin telur tímamótin til 15. nóvember. Þykir mjer það fulllangt, því þá er, eins og menn vita, komið fram í svartasta skammdegið. Yfirleitt mun ekki mun ekki farið á fætur fyr en kl. 7 um það leyti árs, en eftir miðtíma verður það kl. 5½, og er þá alls eigi komin nein dagsskíma. Tel jeg ástæðulaust að ákveða tímann lengur en til 1. nóv., enda þekki jeg marga gamla og reynda búmenn, er jafnvel seinkuðu klukkunni um það leyti. - Tek jeg þetta fram til athugunar fyrir stjórnina. -
Þingræður haldnar á Alþingi Íslendinga

Karl Einarsson Jeg vildi að eins fara fram á að málið yrði tekið út af dagskrá í dag, til þess að geta fengið færi á að tala við hina nýju stjórn um ýms atriði frumvarpsins. Hefi jeg minst á þetta atriði við framsögumann, og hafði hann eigi neitt við það að athuga.

Framsm. (Karl Einarsson) Frumvarp þetta, sem liggur hjer fyrir, var gefið út sem bráðabirgðalög 16. nóv. 1916, og var það gjört eftir málaleitun frá bæjarstjórn Reykjavíkur. Þótti það upplýst, að brauðin væru mjög misjöfn að þyngd, þótt sama gjald væri tekið fyrir þau. Nefndin áleit að sjálfsagt væri að samþykkja frumvarp þetta; en jafnframt skal jeg fyrir mitt leyti taka það fram, að jeg álít, að ekki hefði verið þörf á því, að gefa út bráðabirgðalög um þetta svo stuttu fyrir þing. Þetta segi jeg að eins fyrir mig sjálfan, en ekki fyrir nefndarinnar hönd. Nefndin hefir leyft sjer að koma fram með 3 smábreytingartillögur, sem jeg hygg að miði til bóta. Breytingartillögurnar bera það með sjer sjálfar, að þær miða að eins til að gjöra ákvæði frumvarpsins skýrari og fyllri, og vísa jeg til nefndarálitsins, þingskjals 58, um þetta, og hefi eigi öðru við að bæta, en vona að þær og frumvarpið verði samþykt af háttv. deild.

Forseti: Eftir að hafa talað við ráðherra, og með hliðsjón af kostnaði þeim, er rannsókn þessi væntanlega hefir í för með sjer, gjöri jeg það að tillögu minni, að hafðar sje 2 umræður um þingsáyktunartillögu þessa.
Þingræður haldnar á Alþingi Íslendinga

Forseti: Nú er þá fundarefninu lokið, en jeg get ekki sagt fundi slitið fyr en gjörðabók er fullrituð, og verð því að fresta fundinum stundarkorn. - - Áður en jeg slít þessum fundi, vildi jeg láta þess getið, að vjer hjer í hæstvirtri Ed. Alþingis höfum átt með oss 22 þingfundi. En þetta aukaþing hefir afgreitt 13 lagafrumvörp og 10 þingsályktunartillögur. Ein þeirra á þó eftir úrslita umræðu í sameinuðu þingi á morgun. Jeg leyfi mjer að þakka yður, hv. þingbræður, fyrir alla þá velvild, er þjer hafið sýnt mjer í hvívetna sem forseta þessarar hæstvirtu þingdeildar. Það er von mín og þess óska jeg af heilum hug, að þingstarf vort reynist heillaríkt og hamingjusamt fyrir land og lýð. Svo óska jeg yður, þingbræður, góðrar heimkomu og vona, að við hittumst allir aftur heilir á þingi.

Kristinn Daníelsson Áður en við skiljum vildi jeg flytja hæstv. forseta þakkir fyrir starf hans og framkomu sem forseta. Hann hefir sýnt áhuga fyrir því, að öll vinnubrögð þingsins gengi sem best. Hann hefir sýnt glöggan skilning á þingsköpunum, og hann hefir sýnt lipurð og sanngirni í öllum úrskurðum. Jeg efast ekki um það, að jeg tala hjer fyrir hönd allra þingbræðra minna, og vænti þess, að þeir sýni það með því að standa upp. Allir stóðu upp.

Forseti: Jeg þakka þessi vinmæli til mín. En þá er eftir sú óskin, sem jeg veit að ríkust er í hugskoti voru, og hún er þessi: Hamingjan verndi ættjörð vora, svo að hún komist klaklaust út úr þeim veraldarháska, sem nú vofir yfir öllum þjóðum í þessari heimsálfu. Höfum ekki orðin mörg. Neitum allrar orku vorrar í þarfir þjóðarinnar. Stöndum upp! (Allir stóðu upp). Jeg þakka!

Magnús Torfason Jeg leyfi mjer að leggja til, að málinu verði vísað til allsherjarnefndar.
Þingræður haldnar á Alþingi Íslendinga

Sátu þessir þingmenn neðri deild: 1. Benedikt Sveinsson, þm.N.-Þ. 2. Bjarni Jónsson, þm. Dala. 3. Björn Kristjánsson, 1. þm. G.-K. 4. Björn Stefánsson, 2. þm. S.-M. 5. Einar Arnórsson, 2. þm. Árn. 6. Einar Árnason, 2. þm. Eyf. 7. Einar Jónsson, 2. þm. Rang. 8. Gísli Sveinsson, þm. V.-Sk. 9. Hákon Kristófersson, þm. Barð. 10. Jón Jónsson, 1. þm.N.-M. 11. Jón Magnússon, 2. þm. Reykv. 12. Jörundur Brynjólfsson, 1. þm. Reykv. 13. Magnús Guðmundsson, 1. þm. Skagf. 14. Magnús Pjetursson, þm. Stranda. 15. Matthías Ólafsson, þm. V.-Ísf. 16. Ólafur Briem, 2. þm. Skagf. 17. Pjetur Jónsson, þm. S.-Þ. 18. Pjetur Ottesen, þm. Borgf. 19. Pjetur Þórðarson, þm. Mýra. 20. Sigurður Sigurðsson, 1. þm. Árn. 21. Skúli Thoroddsen, þm.N.-Ísf. 22. Stefán Stefánsson, 1. þm. Eyf. 23. Sveinn Ólafsson, 1. þm. S.-M. 24. Þorleifur Jónsson, þm. A.-Sk. 25. Þorsteinn Jónsson, 2. þm.N.-M. 26. Þórarinn Jónsson, 1. þm. Húnv. Forsætisráðherra kvaddi aldursforseta, Ólaf Briem, 2. þm. Skagf , til þess að stýra fundi. Tók hann við fundarstjórn og kvaddi sjer til aðstoðar sem skrifara Gísla Sveinsson, þm. V.-Sk. og Þorstein Jónsson, 2. þm.N.-M.

Því næst las forseti upp brjef frá forsætisráðherra, þar sem hann tilkynnir, að hann muni leggja fyrir deildina í dag þessi frumvörp af hálfu landsstjórnarinnar: 1. Frv. til laga um samþykt á landsreikningunum fyrir árin 1914 og 1915. 2. - til fjárlaga fyrir árin 1918 og 1919. 3. - til fjáraukalaga fyrir árin 1914 og 1915. 4. - til fjáraukalaga fyrir árin 1916 og 1917. 5. - til laga um dýrtíðaruppbót handa embættis- og sýslunarmönnum landssjóðs. 6. - til laga um laun hreppstjóra og aukatekjur m. m. 7. - til laga um breyting á lögum nr. 17, 9. júlí 1909, um almennan ellistyrk. 8. - til laga um einkasöluheimild landsstjórnarinnar á steinolíu. 9. - til laga um fyrirhleðslu fyrir Þverá og Markarfljót. 10. - til laga um breyting á og viðauka við lög 1. febrúar 1917, um heimild fyrir landsstjórnina til ýmsra ráðstafana út af Norðurálfuófriðnum. 11. - til laga um frestun á framkvæmd laga nr. 31, 20. okt. 1905, um sölu þjóðjarða, og laga nr. 50, 16. nóv. 1907, um sölu kirkjujarða. Forsætisráðherra (J. M. ): Jeg leyfi mjer að leggja fyrir hv. deild þau 11 frv., sem hæstv. forseti taldi upp. Það hefir verið venja á undanförnum þingum, að ráðherra hefir gert grein fyrir fjárhag landsins, um leið og stjórnarfrumvörpin voru lögð fram. Ráðuneytið hefir nú litið svo á, sem rjettara væri að bíða með þessa greinargerð þar til er fjárlögin koma til 1. umr., sem væntanlega verður eftir 2 daga, og mun þá fjármálaráðherrann gefa yfirlit yfir þetta, fjárhag landsins. Jeg býst við því, að um miðja þessa viku verði hægt að leggja fyrir þingið skýrslu um ófriðarráðstafanir, og sje því ekki heldur ástæða til þess að minnast á þau efni nú.

Forseti: Á næsta fundi deildarinnar, miðvikudaginn 4. júlí, fer fram kosning fastanefnda samkvæmt 16. gr. þingskapanna, og vil jeg áminna þingmenn um að vanda vel til þeirra kosninga.
Þingræður haldnar á Alþingi Íslendinga

Áður en tekið væri til starfa mælti aldursforseti: Áður en hið háa Alþingi tekur til starfa, tel jeg skylt að minnast eins af mikilhæfustu mönnum landsins, er látist hefir eftir að slitið var síðasta þingi. Þessi maður er Magnús landshöfðingi Stephensen, er andaðist 3. apríl þessa árs. Hann var fæddur 18. október 1836. Tók embættispróf í lögfræði 4. júní 1862. Eftir nokkurra ára dvöl í Kaupmannahöfn, sem aðstoðarmaður í dómsmálastjórninni, var hann 19. ágúst 1870 settur dómari við landsyfirdóminn og fjekk veitingu fyrir því embætti 13. apríl 1871. Skipaður landshöfðingi 10. apríl 1886, en fjekk lausn frá embætti 27. janúar 1904. Formaður milliþinganefndar í skattamálum, er skipuð var 10. nóv. 1875. Konungkjörinn alþingismaður frá 1877-1886. Þingm. Rangæinga 1903-1907. Forseti sameinaðs Alþingis 1883 og neðri deildar 1905 og 1907. Sakir stöðu sinnar og afburða hæfileika átti hann um aldarfjórðung afarmikinn þátt í stjórnmálum landsins, jafnt lagasetningu sem umboðsstjórn, og ljet sjer einkar ant um að koma skipulagi á fjárhaginn, er landið hefir búið að fram á síðustu tíma. Vil jeg skjóta þvi til háttv.þm. að heiðra minningu hans með því að standa upp. Tóku þingmenn undir orð aldursforseta með því að standa upp. Þessu næst kvaddi aldursforseti sjer til aðstoðar sem skrifara þá Jóhannes Jóhannesson, þm. Seyðf. og Þorleif Jónsson, þm. A.-Sk.
Þingræður haldnar á Alþingi Íslendinga

Forsætisráðherra (J. M.) Jeg leyfi mjer hjer með að leggja fyrir hv. deild af stjórnarinnar hálfu frumvörp þau, er hæstv. forseti las upp. Um frumvörpin finn jeg ekki ástæðu til að athuga neitt sjerstaklega. Væntanlega gerir viðkomandi ráðherra nánari grein fyrir frumvörpunum, er þau verða tekin á dagskrá til umræðu í fyrsta sinni hjer í háttv. deild.

Karl Einarsson Jeg vil mótmæla því, að það sje leyfilegt að setja nafn hv.þm. Snæf. (H. St.) á listann, þar sem hann er áður kominn í tvær nefndir, og enginn þingmaður má samkvæmt þingsköpum eiga sæti nema í tveimur fastanefndum.

Forseti: Það atriði, sem hv.þm. Vestm. (K. E.) hreyfði, kemur ekki til greina fyr en atkvæðagreiðslu er lokið.

Karl Einarsson Atkvæðagreiðsla er óþörf, þar sem að eins er stungið upp á þremur þingmönnum, sem eru kjörgengir í nefndina.

Forseti: Atkvæðagreiðslu þarf. Það er ekki víst, að atkvæðin falli nú eins á listana og við fyrri kosningar. Hugsanlegt, þótt ekki sje líklegt, að annar listinn fengi öll 14 atkvæðin. Atkvæði fjellu svo, að A-listi hlaut 7 atkv. B-listi 7 - Kosnir voru Magnús Kristjánsson og Kristinn Daníelsson, en þeir Karl Einarsson og Halldór Steinsson hlutu jöfn atkvæði.

Forseti: Þar sem Halldór Steinsson, þm. Snæf., er áður kosinn í tvær fastanefndir, og enginn þingmaður má eiga sæti í fleirum en tveimur fastanefndum. þá getur hann ekki komist í þessa nefnd, og fer því ekki fram hlutkesti milli hans og háttv.þm. Vestm., heldur úrskurðast, að Karl Einarsson er kosinn þriðji maður í nefndina.

Karl Einarsson Jeg mótmæli þessari kosningu, sem algerlega ólöglegri.

Forseti: Jeg verð að telja þau mótmæli alveg ástæðulaus, því að hverjum flokki er sjálfrátt, þegar listakosning fer fram, að hafa hvort heldur vill 1 mann eða fleiri á lista. 6. Mentamálanefnd. Fram komu tveir listar. A-listi: Eggert Pálsson. B-listi: Magnús Torfason, Guðmundur Ólafsson. Kosnir voru Eggert Pálsson, Magnús Torfason og Guðmundur Ólafsson. 7. Allsherjarnefnd. Fram komu tveir listar. A-listi: Hannes Hafstein, Jóhannes Jóhannesson. B-listi: Magnús Torfason, Kristinn Daníelsson. Kosning fjell svo, að A-listi hlaut 7 atkv. B- - 7 - Kosnir voru Hannes Hafstein, Magnús Torfason og Kristinn Daníelsson, með hlutkesti milli hans og Jóhannesar Jóhannessonar.
Þingræður haldnar á Alþingi Íslendinga

Flm. (Magnús Torfason); Þetta frv. er hingað komið samkvæmt tillögu bæjarstjórnar Ísafjarðarkaupstaðar og stendur í sambandi við annað mál, er tekið var til umræðu hjer í gær, og var því vísað til allsherjarnefndar. Jeg sje ekki ástæðu til að fara fleirum orðum um málið að sinni, en legg til, að því verði vísað til 2. umr. og síðan til allsherjarnefndar.
Þingræður haldnar á Alþingi Íslendinga

Forseti: Háttv. 4. landsk.þm. (G. G.), sem er flm. þessa máls, getur ekki komið á fund í dag; þurfti að vera við jarðarför. Hann hefir beðið mig, fyrir sína hönd, að óska þess, að mál þetta fái að ganga til 2. umr., svo að hann geti gert grein fyrir því, og háttv. deild geti þá sett málið í nefnd eða gert annað við það, eftir því er háttv.þm. líst.
Þingræður haldnar á Alþingi Íslendinga

Kristinn Daníelsson Af því að svo tókst til við 1. umr. þessa máls, að það komst ekki í neina nefnd, þá tók jeg mjer fyrir hendur að kynna mjer málið nokkru nánar. Við þá kynningu komst jeg að raun um það, að þeirrar þekkingar, er þyrfti til að fjalla um þetta mál, væri að leita hjá þeim nefndum, er fara með fjárhag og fjárveitingar, því að tilgangur frv. er sá, að styrkja sjúkrasamlögin, og munu allir að sjálfsögðu sammála um, að sjúkrasamlögin sjeu gott og nytsamt fyrirtæki. En nú lítur svo, út sem sjúkrasamlögin geti ekki þrifist með styrk þeim, sem þeim er nú ætlaður, og þetta frv. fer eingöngu fram á að bæta úr þessu. Það eru tvö aðalráð, sem stungið er upp á. Annað er það, að landssjóður greiði ¼ hluta sjúkrahússkostnaðar samlaganna, en hitt, að samlagsmenn greiði sjálfir ¼ hluta lyfjakostnaðar utan sjúkrahúsa. Þetta er, að því er mjer virðist, ofureinfalt mál, og gæti þeirra hluta vegna gengið fram nefndarlaust, ef vildi. Þó gæti hugsast, að nefnd hefði einhverjar fleiri breytingar að gera, og vil jeg því leggja til, að málinu verði vísað til nefndar.

Halldór Steinsson Þetta mál varð fyrir talsverðu hnjaski síðast, þegar helmingur háttv. deildarmanna greiddi atkv. með sjerstakri nefnd, en annar helmingur á móti því, að málið væri sett í nokkra nefnd. Fyrir þeim, er skipa vildu sjerstaka nefnd, vakti það, að til þeirrar nefndar mætti vísa öðru heilbrigðismálefni, er von var á í deildinni; mætti þá skoða þessa nefnd sem almenna heilbrigðisnefnd fyrir deildina. En þar sem nú vissa er fengin fyrir því, að þetta mál kemur ekki fram í bráð, en frv. um sjúkrasamlögin fyllilega þess vert, að það verði athugað, þá vil jeg fyrir mitt leyti ekki gera að neinu kappsmáli, í hvaða nefnd það verði sett. En það virðist liggja beinast við, að því verði vísað til allsherjarnefndar.

Guðjón Guðlaugsson Jeg skal leyfa mjer að stinga upp á, að kosin verði sjerstök nefnd í málið, vegna þess, að jeg álít, að hjer sje engin nefnd, sem eigi sjerstaklega við, en hvað hitt málið snertir, sem verið var að tala um, þá kemur það alveg eins fyrir háttv. deild, þótt síðar verði. Vitanlega er það helst allsherjarnefnd, sem við á í þessu máli, en með því að hún er fullhlaðin störfum, og mál þetta er sjerstaks eðlis, þá vil jeg gera það að uppástungu minni, að kosin verði sjerstök nefnd.

Forseti: Mál það, er jeg hefi áður tilkynt háttv. deild að von væri á hingað, verður nú borið upp í háttv.Nd., og er því hæpið, að það komist hingað. Oss læknum hjer hefir því komið saman um, að gott væri að nefnd væri skipuð til að athuga þetta mál. Það er till. frá háttv. 2. þm. G.-K. (K. D.), að málinu verði vísað til nefndar.
Þingræður haldnar á Alþingi Íslendinga

Frsm. (Kristinn Daníelsson) Jeg leyfi mjer að mælast til þess, fyrir hönd nefndarinnar, að þetta frv. verði samþ. óbreytt.

Frsm. (Guðjón Guðlaugsson) Jeg hefi ekkert sjerstakt um þetta mál að segja. Það fjekk enga mótspyrnu við fyrri umræður hjer í hv. deild, og vil jeg mælast til þess, að það verði samþ. óbreytt.
Þingræður haldnar á Alþingi Íslendinga

Forseti: Jeg hefi beðið háttv.þm. um að koma saman á þennan fund í tilefni af því, að jeg hefi þá sorgarfregn að flytja Alþingi, að alþingismaður Skúli Thoroddsen er látinn. Hann ljest í nótt, kl. 12 á miðnætti. Hann var fæddur 24. mars 1890, sonur Skúla heitins Thoroddsens, alþingismanns. Hann tók stúdentspróf við lærða skólann 1908, heimspekipróf við Kaupmannahafnarháskóla 1909 og lauk embættisprófi í lögum við Háskóla Íslands árið 1914, og hefir verið yfirdómslögmaður síðan árið 1915. Hann var kosinn á Alþing í kjördæmi föður síns við síðustu kosningar og sat því nú í annað sinni á þingi. Hann var yngstur allra þingmanna og hefir yngstur maður hlotið þingmannskosning hjer á landi. Hann var efnismaður, og þótt lítt væri enn reyndur, bar sú reynsla þess vott, að hann mundi feta í fótspor föður síns og fyrirrennara um staðfestu og ættjarðarást og verða þjóðnýtur maður. Vjer viljum allir biðja guð að blessa minningu þessa unga starfsbróður vors. 
             Jeg vil láta þess getið, að oss forsetum hefir komið saman um, og væntum, að það sje með allra samþykki, að Alþingi kosti útför þessa þingmanns. 
             Deildarforsetar hafa beðið mig að geta þess, að þingfundir falli niður í dag, en verði haldnir á morgun með sömu dagskrám og í dag.